Godātie kolēģi! Sāksim Latvijas Republikas Saeimas 2022. gada 17. februāra ceturto attālināto ārkārtas sēdi. Godātie kolēģi! Mēs saņēmām ziņu, ka šorīt pulksten 8.15 no dzīves aizgājis bijušais Augstākās padomes deputāts, viens no galvenajiem Latvijas neatkarības atjaunošanas deklarācijas autoriem Romāns Apsītis. 1990. gada 4. maijā Augstākās padomes sēdē Latvijas neatkarības atjaunošanas deklarāciju bija uzticēts nolasīt tieši Romānam Apsītim, ņemot vērā gan viņa ieguldījumu deklarācijas tapšanā, gan arī tāpēc – kā laikabiedri dalījās atmiņās –, ka viņam kā koristam ir bijusi skanīga un spēcīga balss. Romāns Apsītis bija 5. un 6. Saeimas deputāts, Satversmes tiesas tiesnesis, tiesībsargs. Izsakām līdzjūtību viņa ģimenei, tuviniekiem. Ar klusuma brīdi pieminēsim Romānu Apsīti. (Klusuma brīdis.) Paldies. Godātie kolēģi! Sēdes darba kārtībā ir likumprojekta izskatīšana. Likumprojekts “Grozījums Covid-19 infekcijas izplatības seku pārvarēšanas likumā” (Nr. 1351/Lp13), otrais lasījums. Likumprojekts atzīts par steidzamu. Budžeta un finanšu (nodokļu) komisijas vārdā – deputāts Reinis Znotiņš.
Cienījamie kolēģi! Budžeta un finanšu (nodokļu) komisija otrajā lasījumā ir izskatījusi likumprojektu “Grozījums Covid-19 infekcijas izplatības seku pārvarēšanas likumā”. Ir saņemts viens – Juridiskā biroja priekšlikums. Tas paredz sašaurināt normas tvērumu, un tas paredz sašaurināt normas tvērumu divos veidos: pirmkārt, garāku piemērošanas termiņu attiecināt tikai uz slimības pabalstiem – tātad tikai uz slimības pabalstiem, nevis uz citiem pabalsta veidiem; otrkārt, nosaka iespējami īsāko termiņu, kurā šī izmaksas procedūra varēs būt garāka. Šis termiņš būs līdz 21. martam, praktiski šī norma strādās vienu mēnesi. Komisija izskatīja šo priekšlikumu, uzklausīja arī Valsts sociālās apdrošināšanas aģentūras pārstāvjus, kuri piekrita šādam priekšlikumam. Arī komisija to atbalstīja. No Valsts sociālās apdrošināšanas aģentūras pārstāvjiem dzirdējām, ka viņi darīs visu iespējamo, lai pēc šī datuma atgrieztos pie ierastās procedūras un šos pabalstus izmaksātu 10 dienu laikā. Budžeta un finanšu (nodokļu) komisija priekšlikumu atbalstīja. Aicinu arī Saeimu atbalstīt.
Deputāti atbalsta.
Deputāti, paldies par atbalstu. Vienīgo priekšlikumu esam izskatījuši. Aicinu likumprojektu atbalstīt otrajā, galīgajā, lasījumā.
Lūdzu zvanu! Balsosim par likumprojektu “Grozījums Covid-19 infekcijas izplatības seku pārvarēšanas likumā” (Nr. 1351/Lp13) otrajā, galīgajā, lasījumā! Lūdzu, balsosim! Par - 62, pret - 1, atturas - 2. Likums pieņemts. Godātie kolēģi! Sēdes darba kārtība ir izskatīta. Deputātu reģistrācija ir noslēgusies. Darbu atsāksim pulksten 16.50 ar šā gada 10. februāra otrās attālinātās ārkārtas sēdes darba kārtības turpināšanu. Tātad darbu atsāksim pulksten 16.50. Šā gada 17. februāra ceturto attālināto ārkārtas sēdi slēdzu.